Source: http://kocsisszabougyved.hu/mielott-a-felszamolo-kopogtat%E2%80%A6/
Timestamp: 2018-04-26 19:24:53+00:00

Document:
A felszámolási eljárásra akkor kerül sor, ha az adós fizetésképtelenné válik, vagyis amikor már valóban nem tudja rendezni tartozásait, mert nincs miből. Legalábbis a jogalkotás célja ez volt. Figyelemmel azonban a felszámolási eljárás elrendelését megelőző bírósági eljárásban lévő rövid határidőkre, valamint arra, hogy mi forog kockán, ha tényleg elrendelik egy cég felszámolását, bizony sok adós a fenyegetettség hatására valahogy mégis tudja rendezni elmaradását.
Hol döntenek a felszámolásról?
A felszámolási eljárást bármelyik hitelező kezdeményezheti. A kérelmet az adós székhelye szerinti megyei bírósághoz kell benyújtani. Ehhez a hitelezőnek illetéket kell fizetnie, ami jogi személyiséggel rendelkező adós, például egy Kft. esetén 50.000 Ft, jogi személyiség nélküli szervezet esetén, mint amilyen a Bt. is, 25.000 Ft. Ezen kívül a benyújtáskor kell befizetni a közzétételi költségtérítést is, ami 25.000 Ft.
Ezek tehát fix költségek, amik függetlenek attól, hogy mekkora összeggel tartozik az adós. Nagyobb összegű tartozások behajtása során ez lényegesen kedvezőbb a hitelező számára.
Az eljárásban a bíróság főként okiratok alapján dönt. Ha a benyújtott dokumentumok alapján a bíróság megalapozottnak tartja a kérelmet, először értesíteni fogja az adóst, hogy felszámolási kérelem érkezett vele szemben. Az adós ekkor haladékot kérhet a bíróságtól a tartozás rendezésére. A haladék azonban nem hosszú hónapokat vagy éveket jelent, a bíróság 30 napnál többet ugyanis a törvény szerint nem engedélyezhet. Vagyis nem lehet hosszú évekig húzni az eljárást. Ha az adós mégsem fizetne, akkor a bíróság elrendeli a felszámolását.
A törvény nagyon pontosan meghatározza, hogy a bíróság mikor indíthatja el a felszámolást. Az egyik leggyakoribb eset, ha az adós a szerződésen alapuló tartozását a határidőt követő 15 napon belül nem fizette meg vagy azt nem vitatta, és azután sem teljesített, hogy a hitelező írásban felszólította őt. Ha ez a feltétel az iratok alapján megállapítható, akkor a bíróság el fogja rendelni a felszámolást.
Akkor is fizetnie kell az adósnak, ha a követelés nem jogos?
Elméletileg előfordulhat olyan eset, hogy a hitelező követelése nem jogszerű, de az adós mégsem vitatta azt korábban. Ezt egy felszámolási eljárásban a bíróság nem tudja figyelembe venni. Ha a törvényi feltételeket a hitelező igazolni tudja, akkor az adósnak, ha nem akarja, hogy felszámolják, ki kell fizetnie a hitelező által követelt összeget. Ezután, azonban van lehetősége arra, hogy visszakövetelje a hitelezőtől a kifizetett összeget. Ez viszont már hosszabb időt vesz igénybe, mert ehhez pert kell indítania a hitelező ellen.
Egy felszámolás iránti eljárás során tehát sok múlik azon, hogy ismerjük-e a szabályokat, vagy sem, így mindenképpen érdemes még időben szakemberhez fordulni.
Címkék: adós, bíróság, Dr. Kocsis Ildikó, felszámolás, felszámolási eljárás, felszámoló, hitelező, illeték, követelés, megbízható jogi képviselő, per, tartozás, törvény, ügyvéd, ügyvédi iroda
Megbízható ügyvédi iroda főoldalKintlévőség kezelésMielőtt a felszámoló kopogtat…

References: bíróság 
 bíróság 
 bíróság 
 bíróság 
 bíróság 
 bíróság 
 bíróság